**ФАО натиҷаҳои тадқиқоти миқёсан васеъро оид ба рақамикунонии соҳаи кишоварзии Тоҷикистон муаррифӣ менамояд**

17 декабри соли 2024Созмони озуқаворӣ ва кишоварзии Созмони Милали Муттаҳид (ФАО) ва Маркази тадқиқотӣ-сотсиологии «Зеркало» дар шаҳри Душанбе семинарро ҷиҳати муаррифӣ намудани натиҷаҳои таҳқиқоти ҳамаҷониба оид ба рақамикунонии соҳаи кишоварзии Тоҷикистон баргузор намуданд. Семинари «Кишоварзии рақамикунонӣ дар Тоҷикистон: Натиҷаи тадқиқоти миқёсан васеъ бо кишоварзони хурд ва таҳияи тавсияҳои муштарак» ҷонибҳои асосии манфиатдорро, аз ҷумла деҳқонон ва истеҳсолкунандагон, сиёсатмадорон, провайдерҳои технологӣ ва коршиносонро барои баррасии монеаҳо ва имкониятҳои марбут ба татбиқи технологияҳои иттилоотию коммуникатсионӣ (ТИК) дар соҳаи кишоварзӣ ҷамъ овард.

Чорабинӣ як қадами муҳим дар пешбурди рақамикунонии соҳаи кишоварзии Тоҷикистон, бахусус барои хоҷагиҳои хурди кишоварзӣ, ки асоси истеҳсолоти кишоварзии кишварро ташкил медиҳанд, ба шумор меравад. Тадқиқоти миқёсан васеъ, ки аз моҳи сентябр то декабри соли 2024 дар ҳамкорӣ бо Маркази тадқиқотӣ-сотсиологии «Зеркало» гузаронида шуд, ҷиҳати омӯхтани сатҳи истифодаи хоҷагиҳои хурди кишоварзӣ аз ТИК, инчунин маълумотнокии онҳо (огоҳӣ), муносибат, истифода дар соҳаи кишоварзӣ, монеаҳо дар дастрасӣ ва дарки манфиатҳои технологияи муосир равона шуда буд.

Семинар натиҷаҳои асосии тадқиқотро, ки дар саросари Тоҷикистон миёни 1400 хоҷагиҳои хурд ва миёнаи кишоварзӣ гузаронида шудааст, пешниҳод кард. Ҷамъомади мазкур инчунин ҳамчун платформа барои таҳияи тавсияҳои амалӣ оид ба васеъ намудани дастрасӣ ба ТИК ва истифодаи самаранок дар соҳаи кишоварзӣ хизмат кард. Иштирокчиён тавсияҳоеро таҳия намуданд, ки ба пешниҳоди қабули ТИК, бахусус дар деҳот, бо мақсади баланд бардоштани дастрасӣ ба технологияҳое, ки маҳсулнокиро меафзоянд, робитаҳои бозорро беҳтар мекунанд ва таҷрибаҳои устувори кишоварзиро дастгирӣ менамоянд, мусоидат хоҳанд кард.

«ФАО иқтидори табдилдиҳандаи ТИК-ро дар соҳаи кишоварзӣ, бахусус дар баланд бардоштани маҳсулнокӣ, пешбурди таҷрибаҳои устувор ва беҳбуди амнияти озуқаворӣ эътироф менамояд. Тавассути ин семинар, ФАО Ҳукумати Ҷумҳурии Тоҷикистон ва дигар ҷонибҳои манфиатдорро дар пешбурди рӯзномаи рақамикунонӣ, ки имкониятҳои деҳқононро васеъ ва соҳаи кишоварзиро устувортар месозад, дастгирӣ менамояд», - гуфт Агаси Арутюнян, и.в. Намояндаи ФАО дар Тоҷикистон.

Боиси зикр аст, ки иштирокчиён монеаҳоро дар самти ҷорӣ намудани ТИК миёни хоҷагиҳои хурди кишоварзӣ ва инчунин омилҳоеро, ки ба истифодаи ТИК аз ҷониби деҳқонон ва истеҳсокунандагон , аз ҷумла, огоҳӣ оид ба манфиатҳо, дастрасӣ ба хидматрасониҳои мобилӣ ва интернетӣ, дастрасӣ ба дастгоҳҳо ва интернет, мавҷудияти дастгирӣ ва омӯзиш, ва ғайраҳо мусоидат мекунанд, баррасӣ намуданд.

«Кӯшишҳои муштараки мо зарурати бартараф намудани норасоиҳоро дар дониш ва технологияҳо барои хоҷагиҳои хурди кишоварзӣ таъкид менамояд. Бо истифода аз маълумоте, ки тавассути пурсиш ҷамъоварӣ шудааст, бахусус маълумот оид ба монеаҳои асосие, ки деҳқононн ҳангоми дастрасӣ ва истифодаи технологияи муосир дар соҳаи кишоварзӣ рӯбарӯ мешаванд, ба Ҳукумати Ҷумҳурии  Тоҷикистон, ФАО ва шарикони рушд имкон медиҳанд, ки тадбирҳои мақсаднокро барои дастрасӣ ба воситаҳои рақамӣ ва такмили таҷрибаҳои кишоварзӣ таҳия намоянд», - гуфт Вероника Шерова, мутахассиси ФАО оид ба рушди рақамикунонӣ.

Семинар як ҷузъи лоиҳаи ФАО «Дастгирии татбиқи Стратегияи миллии кишоварзии рақамикунонии Тоҷикистон: Васеъ намудани имкониятҳои деҳқонон тавассути иттилоот», ки соли 2024 барои дастгирии татбиқи харитаи роҳ дар рақамикунонии кишоварзӣ дар Тоҷикистон оғоз шудааст, мебошад.

